
Domnului deputat Viorel Ştefan, 

Preşedintele Comisiei pentru buget finanţe şi bănci, 
AVIZ

asupra proiectului de Lege pentru aderarea României la Convenţia internaţională privind simplificarea şi armonizarea regimurilor vamale, adoptată la Kyoto la 18 mai 1973 şi la Protocolul de modificare a acesteia, 
adoptat la Bruxelles la 26 iunie 1999
În conformitate cu prevederile art.95 din Regulamentul Camerei Deputaţilor, republicat, Comisia pentru tehnologia informaţiei şi comunicaţiilor a fost sesizată, spre dezbatere şi avizare, cu proiectul de Lege pentru aderarea României la Convenţia internaţională privind simplificarea şi armonizarea regimurilor vamale, adoptată la Kyoto la 18 mai 1973 şi la Protocolul de modificare a acesteia, adoptat la Bruxelles la 26 iunie 1999 – PL.x. 371/2010. 


Proiectul de lege are ca obiect aderarea României la Convenţia internaţională privind simplificarea şi armonizarea regimurilor vamale, adoptată la Kyoto la 18 mai 1973, precum şi la Protocolul de modificare a acesteia, adoptat la Bruxelles la 26 iunie 1999.
Proiectul de lege asigură cadrul juridic necesar pentru punerea în practică a unor regimuri vamale care să asigure echilibrul între facilitarea comerţului şi controlul operaţiunilor de import sau export şi totodată unitatea legislativă cu restul statelor membre ale Uniunii Europene. Acest proiect se înscrie pe linia acceptării şi aplicării acquis-ului comunitar şi a instrumentelor Organizaţiei Mondiale a Vămilor pentru armonizarea şi simplificarea regimurilor vamale.

Prin obiectul său de reglementare, proiectul de lege se încadrează în categoria legilor ordinare, iar în aplicarea dispoziţiilor art.75 alin.(1) din Constituţia României, republicată, prima Cameră sesizată este Camera Deputaţilor. 
Potrivit prevederilor art.61 din Regulamentul Camerei Deputaţilor, republicat, membrii Comisiei pentru tehnologia informaţiei şi comunicaţiilor au examinat proiectul  de lege şi, în urma dezbaterilor, au hotărât cu unanimitate de voturi a membrilor prezenţi, avizarea favorabilă a proiectului de lege.
PREŞEDINTE,

Relu Fenechiu

